google/wiki40b huggingface dataset:
Abraham Eriksen Gyldenstierne

Biografi

Han var sønn av Erik Eriksen Gyldenstierne den eldre (d. 1477) og hustru Kristina Karlsdotter Bonde (d. før 1500), datter av Karl Knutsson Bonde. Abraham Eriksen Gyldenstierne var i hofftjeneste hos kong Hans og ble i 1497 befalingsmann på Kalmarhus. Han forble tro mot kongen, også etter det svenske opprøret i 1501, hvor hans svenske gods ble konfiskert. Hans forhold til kongen ble dog forverret av at han giftet seg med Else Laxmand, en datter til rikshovmesteren Poul Laxmand, som ble myrdet i 1502 og hvis gods ble inndratt grunnet mistanke om konspirering med svenskene. 
Den 10. september 1503 avga Gyldenstierne Kalmar len og flyttet med sin hustru til gården Demstrup ved Randers Fjord i Jylland. Her levde de inntil Gyldenstierne under Christian IIs dro tilbake til sitt fødeland, Sverige. Han hadde flere ganger forsøkt å overbevise Christian II om den store urett som var overgått hans kone, men uten resultat. Gyldenstierne døde i 1514, hvoretter Else fortsatte bestrebelsene med å skaffe arven etter faren tilbake, men kun med store utgifter til følge. Ved en herredagsdom av 4. desember 1526 ble hun og broren Peder anerkjent til deres mødrenearv, hvorfor de mottok erstatning i Asserbo og gods på Fyn.

Familie

Gyldenstierne og Laxmand hadde i alt seks barn. Datteren Giørvel Abrahamsdatter Gyldenstierne (d. 1577) ble gift to ganger med medlemmer og brødre av slekten Ulfstand. Etter at hun døde barnløs oppsto en lengre tvist om hennes arv. 
Abraham Eriksen Gyldenstierne er begravet i Skara domkirke i Sverige.
Institutt for klinisk odontologi (UiB)

Institutt for klinisk odontologi (IKO) ved Universitetet i Bergen ble etablert som et eget institutt fra 1. januar 2008 i forbindelse med sammenslåingen av Det odontologiske og Det medisinske fakultet og er et av åtte institutt på Det medisinsk-odontologiske fakultet.
Ved instituttet er det ansatt 18 professorer og 13 førsteamanuenser i heltids- eller deltidsstillinger. Inkludert administrasjonen og teknisk personell er det totalt 47 årsverk i faste stillinger. Med midlertidig tilsatte og eksternt finansierte prosjekter utføres det samlet omkring 60 årsverk ved instituttet. Instituttet er lokalisert i Årstadveien 17 og 21.
Institutt for klinisk odontologi består av 12 seksjoner og 2 sentre.
Instituttet har som målsetting å være en ledende institusjon for forskning, utdanning og formidling innen det odontologiske fagfelt.
Instituttet har som målsetting å utdanne 48 tannleger og 21 tannpleiere årlig. IKO tilbyr spesialistutdanning (videreutdanning) av tannleger, et kvalifiseringsprogram for tannleger utenfor EU-området og deltar i et engelskspråklig mastergradsprogram som koordineres av Senter for internasjonal helse.
IKOs forskning er vinklet mot translasjonsforskning med utgangspunkt i kliniske problemstillinger. Forskningen er spisset gjennom 5 sterke forskningsgrupper. Forskning og utdanning ved IKO foregår i samvirke med andre institutt ved Det medisinsk-odontologiske fakultet og Odontologisk klinikk.
Fra IKO utgår årlig omkring 50 vitenskapelige publikasjoner og 5 doktorgradsavhandlinger. Instituttet har forskningsprosjekter finansiert av Norges forskningsråd, Helse Vest og Fylkestannlegen. IKO veileder rundt 30 Phd-kandidater i den organiserte forskerutdanningen på Det medisinsk-odontologiske fakultet.
Seljord Billag

Seljord Billag L/L var et rutebilselskap som ble stiftet 3. mai 1919. I 1972 gikk selskapet inn i Vest-Telemark Bilruter L/L.
Seljord Billag (opprinnelig Seljords Automobillag L/L) hadde fra starten av 23 andelseiere. De største var D/S Fjøllguten og Seljord Handelslag. Fjøllguten hadde ruter på Seljordsvatnet. Billaget hadde til formål å kjøre gods lokalt. Første bilen var en International lastebil. Neste bil, En Federal, ble kjøpt i 1923.
I 1925 ble ruta forlenget til Flatdal. I 1926 fikk billaget sin første buss med 12 plasser med lasteevne 1500 kg.
I 1925 kom jernbanen til Bø og veinettet ble bedre. I 1928 overtok laget en rutekonsesjon som Brødrene Sønstebø hadde mellom Bø og Kviteseid. I 1938 fikk billaget forlenget konsesjon for rute helt fram til Skien. Dermed hadde selskapet sammenhengende rute Skien-Bø-Seljord-Kviteseid.
Rutebilselskapene i Vest-Telemark hadde samkjøring av bilrutene fra 1959. Det ble arbeidet for full sammenslutning, og det skjedde i 1972. Da gikk Seljord Billag sammen med Fyresdal-Vrådal-Nissedal Billag og Vest-Telemark Billag og stiftet Vest-Telemark Bilruter L/L (VTB).
Qian Qichen

Bakgrunn

Qians slektshjemstavn var Jiading (nå i Shanghai)., men han ble født i Tianjin. I perioden 1942 – 45 fikk Qian på høyskolen tilknyttet Utopia-universitetet.
Qian ble medlem av Det kinesiske kommunistparti i 1942.

Partimann

Han arbeidet for avisen Ta Kung Pao 1945–49. I perioden 1949–53, var han medlem i partikomiteeer og var sekretær for kommunistiske ungsomskomiteer i de shanghainesiske bydistrikter Xuhui, Changning og Yangpu.
Han dro til Sovjetunion og studerte ved Komsomols sentralskole i 1954.

Diplomat

Etter endt utdannelse i 1955 tjenestegjorde han som diplomat i Moskva og andre steder. Han var en tid kinesisk ambassadør i  Guinea (1974–76) tillike med ambassadør til Guinea-Bissau(1974–75).

Utenriksminister

Han var viseutenriksminister 1982–1988, og ble så utenriksminister. Under sin periode som utenriksminister var han den første kinesiske diplomat som deltok på et ASEAN-arrangement, da han i 1991 var med på ASEAN utenriksministermøte i Malaysia. Dette var første gang at Folkerepublikken Kina formelt anerkjente ASEAN som institusjon. Man la da grunnlaget for fremtidig ASEAN-Kina-samarbeid, som ASEAN+3-mekanismen og ASEAN-China Free Trade Area (ACFTA).
Han var visestatsminister for Kina fra 1993 til han gikk i pensjon i 2003.
Qian døde 9. mai 2017 i en alder av 89 år.
Amati-familien

Amati-familien var en italiensk fiolinbyggerfamilie, og regnes som grunnleggerne av den cremonesiske skole av fiolinbyggere, som definerte form og funksjon på strykeinstrumentene allerede på midten av 1500-tallet. De tidligste instrumentene som fortsatt eksisterer er datert til ca. 1560.
Fabrice Calligny

Karriere

Som junior fikk han to gull ved junior-EM i friidrett 1999 i Riga. Individuelt vant han gull på 100 meter, foran Mark Lewis-Francis, og i tillegg vant Frankrike gull på 4 x 100 meter stafett.Året etter vant han sølv på 4 x 100 meter stafett ved junior-VM i friidrett 2000, sammen Ronald Pognon, Ladji Doucouré og Leslie Djhone.
Han deltok både ved VM i friidrett 2001 og EM i friidrett 2002 uten å nå finalen. 
I august 2006 deltok han ved EM i friidrett Göteborg, der Frankrike fikk bronse på 4 x 100 stafett. Denne gang løp han sammen Oudéré Kankarafou, Ronald Pognon og David Alerte.
Casablancas døtre

Casablancas døtre er et musikkalbum med Anne-Karine Strøm, utgitt i 1982.
Flagstad Østre

Flagstad Østre er en gård på Ingeberg i Hamar kommune i Hedmark. Flagstad Østre ligger tett inntil Flagstad Vestre, like ved Flagstadelvas utløp i Åkersvika. Tidligere har dette vært en gård.

Historie

Flagstad ble ryddet i merovingertida, dette ser en ut ifra den sentrale beliggenheten i bygda og bosetningsmønster i de omkringliggende områder. Gården ble tidlig delt i to, antakelig har dette skjedd en gang i vikingtida. Flagstad-navnet er først nevnt i skriftlige kilder fra 1500-tallet. Navnets opprinnelige form kan ha vært Flagarstadir. Førsteleddet Flagar kan stamme fra Flagstadelva som renner forbi gården. Flagar betyr vann som bruser og strømmer nedover, med hvite skumtopper på hvirvlene. 
En rekke funn både fra jernalder og vikingtida vitner om at det må ha vært bosetning her i lang tid. Det største funnet var en kvinnegrav fra vikingtida, som inneholdt spenner, stekespidd, panner, en øse av bronse og et vevspidd. I en mannsgrav av samme størrelsesorden ble det funnet spyd, skjold, sverd og rideutstyr. Det siste var et tegn på velstand. 
Skriftlige kilder viser at det noe senere var en dragonhest på gården, og navnet Rytterhaugen som betegner en haug sørøst for tunet tilhørende Hveberg, kan tyde på at det en gang har bodd en rytter her. I skattematrikkelen 1647 sto det nevnt at Elluf Flagstad var skyldig fem huder i landskyld. Krona (kongen) hadde bygselsrett på fire huder, mens kirken i Åmot og domkirken på Storhamar eide en halv hud hver. Den eneste logiske forklaringen på at kirken på Storhamar skulle ha egen bygselsrett på denne huden, var at Flagstad Østre opprinnelig måtte ha bestått av to gårder. Denne ene huden må da ha utgjort bygselsretten til en liten del av gården, og er en mulig årsak til det spesielle navnet Kirkejordsdalen som vi finner på et jorde øst for tunet. Dette navnet kommer av at det var kirken som eide jorda. Vi kjenner ikke til rester etter hus fra denne gården, og den har tidlig gått inn under Flagstad Østre. I 1520 blir Flagstadgårdene nenvt som to fullgårder, og vi hører ingenting om noen tredje gård. 
På 1600-tallet ble det holdt ting på Flagstad Østre. Dette var fordi de hadde ei stue på gården som var stor nok til å romme mye folk. Flagstadgårdene hadde ei tid sameie på endel skog, og begge gårdene hadde sæter i Borsdalen på Bringbu. Ole Peder Flagstad bygde opp gården slik den står i dag, og drev i tillegg stort med skog og tre sagbruk. Tidligere eier, Per Th. Flagstad, byttet bort sætra i Borsdalen mot en som lå på Gåsbu.

Drift

I dag er det et kurssenter, hester og korn på gården.
Sykepleiediagnose

En sykepleiediagnose er en sammenfatning av innsamlede data om en pasients tilstand som angir retning for sykepleietiltak, på samme måte som en medisinsk diagnose. En pasient kan ha flere ulike sykepleiediagnoser.
Sykepleiediagnoser bygger på spesifikke tegn som er dokumentert gjennom forskning eller erfaringsbasert praksis. Data som leder fram til en sykepleiediagnose skal dokumenteres sammen med diagnosen, slik at en annen sykepleier kan komme fram til den samme diagnosen.

Bruk

Begrepet sykepleiediagnose er forholdsvis nylig tatt i bruk i Norge. Begrepet har fått en del kritikk, blant annet på at det kan lede tanken bort fra sykepleie og over på medisinsk språkbruk, og at det kan virke statisk og reduksjonistisk. Tross dette har begrepet fått fotfeste både i Norge og internasjonalt.
Nechervan Idris Barzani

Liv og virke

Nechervan Barzani ble  født i 1966 i Barzanregionen i Sør-Kurdistan. Han er barnebarn av den berømte kurdiske lederen Mustafa Barzani og  nevø av den nåværende kurdiske  presidenten Massoud Barzani.  
I 1974 flyktet hans familie til Iran. I 1984 begynte han å studere statsvitenskap ved Universitetet i Teheran, men da hans far, Idris Barzani, døde tre år senere tok han en aktiv rolle i kurdisk politikk, og begynte å jobbe i ungdomsorganisasjonen til Kurdistans demokratiske parti (KDP). 
Barzani ble valgt til sentralstyret i KDP i 1989 og i 1993 ble han leder i det politiske utvalget i partiet. Etter  Gulf-krigen i 1991 deltok han i forhandlingene med den irakiske regjeringen. 
Nechervan Barzani har spilt en viktig rolle i utviklingen av den autonome kurdiske regionen etter 1991. I 1996 ble han utnevnt til visestatsminister for det KDP-kontrollerte området i irakisk Kurdistan. Etter samlingsprosessen mellom de viktigste kurdiske partiene i 2005, deltok han i opprettelsen av en samlet regional regjering for Sør-Kurdistan (KRG). Etter parlamentsvalgene i Sør-Kurdistan samme år, ble Barzani valgt til statsminister i KRGs regering. Etter avtale med det konkurrerende partiet PUK skulle han sitte til i 2008, men hans funksjonstid  ble forlenget til 2009. Etter regionale valg det året overlot han stasministerstillingen til Barham Salih fra PUK. 
Washington & Jefferson College har tildelt Barzani en æresgrad  ved en seremoni den 17 mai 2008.
Zvornik vannkraftverk

Zvornik vannkraftverk er en demning med et vannkraftverk i elva Drina, Serbia. Dette anlegget har en totalt installert effekt på 92 MW, ble påbegynt i 1950 og stod ferdig utbygd i 1958. Årsproduksjonen er på 0,50 TWh elektrisk kraft.
Les Cayes

Les Cayes er en havneby på det vestlige Haiti. Den hadde i 2012 en beregnet folkemengde på 78 972, med 144 765 i kommunen med samme navn. Byen ligger i departementet Sud og er en av Haitis viktigste havnebyer.
Bjørnråfjellet

Bjørnråfjellet  er et fjell i Godfjorden i Sortland Kommune i Nordland fylke. Det ligger på østsiden av fjorden ovenfor Inner-Bjørnrå og vanligvis går man opp på høyre side av Bjørnråelva opp til Heia for så å gå videre opp på selve Bjørnråfjellet. Fjellet er et populært sted for de som liker toppturer både sommer og vinter, og har en spektakulær utsikt over mange kommuner i området, både til Sortland, Hadsel, Andøya, Bjarkøy, Kvæfjord og Harstad kommune.
Pilar (Cebu)

Pilar (Bayan ng Pilar) er en kommune i Filippinene. Kommunen tilhører provinsen Cebu og ligger på øya Ponson i øygruppen Camotesøyene. Folkemengden var på 11 308 innbyggere ved folketellingen i 2015.
Pilar er inndelt i 13 barangayer.
Hemweg kraftverk

Hemweg kraftverk er et kullkraftverk med kombinert gassdrift og oljedrift i Nederland. Det har en installert produksjonskapasitet på 1330 MW fordelt på 3 turbiner à hnhv 135 MW, 508 MW og 680 MW. Sistnevnte enhet er superkritisk, og levert av Doosan. Anlegget ble ferdig i 1980–1993. Brenselstypen er steinkull, naturgass og olje. 
De totale CO2-utslippene i 2008 var ca. 3 250 200 tonn.
Kennel Collective

Kennel Collective er et norsk musikkollektiv. Tyve unge profesjonelle musikere er med i Kennel Collective, flere av musikerne kommer fra Vestfold. Målet til Kennel Collective er å lage bra musikk med bra folk.
Kennel Collective arrangerte konsertserien «Kennel Nights» på Soria Moria i Oslo våren 2008. Kennel Collective arrangerer festivalen Kennel Connects siste helgen i oktober.
Wuping

Wuping (kinesisk: 武平县; pinyin: Wǔpíng Xiàn) er et fylke i provinsen Fujian i Folkerepublikken Kina. Det ligger i byprefekturet Longyan.
Befolkningen var på 362 341 innbyggere i 1999.
Hessischer Staatsgerichtshof

Hessischer Staatsgerichtshof er forfatningsdomstolen i Hessen. Den ble grunnlagt 13. mai 1921.
De 12 dommerne utnevnes ved simpelt flertall av Hessens landdag, og domstolen er øverste domstol i statsrettslige saker.
Björkvik

Björkvik er et tettsted i Katrineholm kommune i Södermanlands län i Södermanland i Sverige. I 2010 hadde tettstedet 492 innbyggere.
Bannkulturen

Bannkulturen er et generelt begrep for den senmesolittiske flintindustrien i nordlige Irland og på øya Man i Irskesjøen. Kulturen er navngitt etter elven Bann, den lengste elven i Nord-Irland.
Arkeologen professor Peter Woodman fra University College Cork mener at Bannkulturens steinindustri var en del av et omfattende nettverk og distribusjon til andre mesolittiske kulturer i Irland mellom 5500 og 3800 f.Kr.

Kjennetegn og levninger

Kulturen utmerket seg særlig med bruken av store steinflak, såkalte «bann-flak», og av en spesiell arbeidsteknikk med larnittflint. Bann-flak var store bladformede flintblader, spisse i den ene enden og butte i den andre. De ble brukt som spydspiss festet til skaft av tre. Woodman definerte spydspissene som enkelt bearbeidede store flak, uten tange av betydning. De kom i to former, langstrakte eller bladformet på mindre enn 3,2 cm på tvers.
Bernt Holtsmark

Familie og yrkesliv

Han ble født som odelsgutt på storgården Tveter i Asker som sønn av gårdbruker Bent Holtsmark og hustru Anne Elisabeth Gabrielsen. Han var bror av gårdbruker Torger, disponent William og fysiker Gabriel Holtsmark, onkel til atomfysiker Johan Peter, filolog Anne og maler Karen Holtsmark samt fetter av Finn, Wilhelm og Ragnvald Blakstad. Bernt Holtsmark giftet seg i 1887 med Johanne Amalie Koller, datter av agronom Carl Theodor Fredrik Koller. Etter to år som enkemann giftet seg han i 1919 med Ingeborg Mathilde Bye. Datteren Henriette Conradine «Henny» von der Recke Holtsmark var fra 1927 gift med fylkesmann og tidligere landbruksminister Håkon Five. Sønnen Torger Holtsmark var gårdbruker og gift med Benny Flood.
Bernt Holtsmark gikk på Haakon Tveters private landbruksskole på Østensjø; deretter forpaktet han en gård i Østre Aker og assisterte Tveter i Selskabet for Norges Vel. Holtsmark studerte videre på landbrukshøyskolene på Ås og i Berlin. Han var landbruksjournalist for Budstikken, Dagbladet, Verdens Gang, Tidens Tegn og Allers Familiejournal.
I 1887 opprettet han sammen med broren William Holtsmark en privat landbruksskole i Asker, Sem landbruksskole, hvor Bernt Holtsmark fungerte som bestyrer frem til 1914. Skolen oppnådde stor anseelse og stor søkning. I 1897 utgav han Husdyrlære for landbruksskolerne, som lenge ble brukt av gårdbrukere og utkom i mange opplag. Holtsmark var gårdbruker på Tveter 1893–1923 samt direktør og styreformann i Norges Hypotekbank 1927–1936.
Holtsmark hadde en rekke verv i landbrukets organisasjoner samt bank- og forsikringsvesenet, deriblant formann i Norsk Brandvern Forening, styremedlem i Den Norske Husflidsforening, styremedlem i Norsk Landmandsforbund, styremedlem i Selskabet for Norges Vel, styremedlem i Selskapet Havedyrkningens Venner, styremedlem i Kristiania Hypotek- og Realkreditbank, ordfører i representantskapet i Livsforsikringsselskabet Brage og styreformann i Akershus Gjensidige Brandassuranseforening.

Politisk arbeid

Holtsmark var opprinnelig med i Centrum, en østlandsk avlegger av Moderate Venstre. Etter at dette partiet gikk inn i Høyre i 1900, representerte han Høyre på Stortinget 1904–1906, innvalgt fra Akershus amt. I den neste perioden var han innvalgt fra Bærum og Follo krets i Akershus amt, valgt for Samlingspartiet, hvor Høyre og moderate krefter fra Venstre hadde funnet sammen. I Stortingets landbrukskomité var Holtsmark sekretær 1904–1906 og nestformann 1907–1909.
Senere gikk han inn i Frisinnede Venstre, en slags arvtager etter Samlingspartiet og et haleheng til Høyre, og 1918–1922 var han formann i partiets hovedstyre. Han tjente som landbruksminister i Wollert Konows regjering 1910–1912. Han kom tilbake til Stortinget 1916–1921, innvalgt fra Midtre Romerike krets i Akershus amt. Han var først medlem av Stortingets lønningskomité 1919–1920, deretter formann i landbrukskomiteen 1920–1921.

Utmerkelser

Holtsmark ble tildelt 7. juni-medaljen i 1906 og var kommandør av 1. klasse av St. Olavs Orden fra 1912 og kommandør av Finlands hvite roses orden.
Aviation Safety Network

Aviation Safety Network (ASN) er en web-side som registrerer flyulykker og andre alvorliger hendelser innen luftfarten. Faktabasen inneholder (august 2008) detaljer omkring 12 200 tilfeller og blir besøkt av omtrent 50 000 hver uke.
ASN ble startet av nederlandske Harro Ranter i 1996 som Aviation Safety Web Pages. I 1999 ble den omdøpt til the Aviation Safety Network. Redaksjonen er senere forsterket med Fabian Lujan fra  Argentina. For tiden kjører ikke ASN noen reklame eller avertissementer på sine sider og er avhengig av donasjoner fra brukerne for å holde websiden gående.
Det meste av den informasjon som ligger inne på ASN er hentet fra offisielle kilder, dvs luftfartsmyndighetene i de berørte land. For hendelser før 1996 er opplysningene stort sett basert på ICAO Aircraft Accident Digests, og amerikanske National Transportation Safety Board NTSB.
ASNs primære oppgave er å sørge for at den som måtte ønske det får nøyaktig og oppdatert informasjon om flyulykker. I tillegg til den omfattende database ligger det inne statistisk informasjon og også et omfattende fotoarkiv  med bilder fra ulykkesstedene.
ASN har også en E-mail tjeneste (Accident Digest e-mail service.) hvor abonnenter mottar informasjon om siste flyulykker. Denne tjenesten har nå over 9 900 kunder i 170 land,
Stockholm Marathon

Stockholm Marathon er et årlig maratonløp som går gjennom Stockholms sentrale bydeler. Starten går utenfor Stockholms Olympiastadion og målgangen er inne på stadion. Distansen er den klassiske 42 195 meter. Løpet er det største maratonløpet i Sverige med over 15 000 deltakare og har status som svensk mesterskap både på herre og damesiden. Det første Stockholm Marathon ble arrangert 4. august 1979.
Walter Cramer

Biografi

I 1919 ble Cramer administrerende direktør for Kammgarnspinnerei Gautzsch AG, et kamgarnspinneri. Fra 1923 var han i styret for Leipziger Kammgarnspinnerei Stöhr & Co. AG, et annet salskap i samme bransje. I begynnelsen av 1940-årene var Cramer med i den sivile motstandbevegelse mot nazistene sammen med Leipzigs tidligere borgermester Carl Friedrich Goerdeler (1884-1945). To dager etter forsøket på å ta livet av Adolf Fitler den 20. juli 1944 ble Cramer arrestert, og senere funnet skyldig av Volksgerichtshof for forræderi og høyforræderi, og ble dømt til døden. Han ble hengt i fengselet Plötzensee i  Berlin den 14. november 1944.
Fylkesvei 3470

Fylkesvei 3470 går mellom Sandvad og Skjerkholt i Tvedestrand kommune. Veien er 3,2 km lang.
Frem til 2019 hadde veien betegnelsen Fylkesvei 105.
Tøyenparken

Plassering

Tøyenparken avgrenses av Gjøvikbanen i øst, Økernveien i øst og syd, Finnmarkgata og boligblokker i vest, og Ola Narr og boliger ved Grenseveien i nord.
Parken ligger i skråningen vest for høydedraget fra Ola Narr til Kampen park (mellom 80 og 90 meter over havet), og terrenget skaper flott utsikt mot sentrum og fjorden. Høydedraget og øvre del av parken kan sees fra mange steder i indre by. Mot øst er parken nokså flat med store plener. I sydenden ligger Caltexløkka ballbaner. Midt i parken ligger løkka Bellevue, i dag barnehage, og Tøyenbadet med store utendørs basseng og vannsklie. 
Via en liten strekning av Ensjøveien i sydøstenden av parken starter en turvei til Valle Hovin og Økern og videre i flere retninger.

Historie

Tøyenparken ligger på et område som hører til Tøyen hovedgård som var gård i middelalderen. Området ble solgt til staten i 1812 for å bli universitetsområde. I 1820-årene ble det utparsellert tomter til løkker til professorer, av disse er bare Bellevue intakt. 
Universitetet og kommunen ved parkutvalget sonderte i 1920-årene mulighetene for å skape en østkantens folkepark på området, med idrettsanlegg mellom Tøyen hovedgård og Bellevue. Anlegget av Finnmarkgata reduserte disse mulighetene, og Valle Hovin overtok i løpet av 1930-årene den rollen Tøyenområdet var tiltenkt. 
I 1940-årene ble det bygget boliger i nordre del av området. Gjennom 1950-årene ble parken opparbeidet som kommunal park. I 1955 overdro staten de nordlige områdene til kommunen på betingelse av at det meste ble opparbeidet som park. I budsjettet for 1959 ble det bevilget midler til fullførelse. 
Som del av Handlingsprogrammet Oslo indre øst ble deler av parken rustet opp. Blant annet ble Caltexløkka (navn etter tidligere bensinstasjon) i rustet opp i 1999-2000 og fikk kunstgressbane i 2004. 
På 2000-tallet er Tøyenparken, Botanisk hage og Kampen park omtalt i kommunale dokumenter som Tøyen kulturpark.
I 2006 var Tøyenparken påtenkt som arena for sprintlangrenn for vinter-OL 2014, som Oslo søkte om å få.
IRAS 18090+0130

IRAS 18090+0130 eller 2MASX J18113342+0131427 er et par vekselvirkende spiralgalakser som ligger rundt 550 millioner lysår unna {jorden} i stjernebildet Slangebæreren. Begge galaksene i systemet er delvis formørket av støvbaner.